ગુજરાત વિધાનસભાની ચૂંટણીમાં ભાજપને સતત છઠ્ઠી વખત શાસન ધુરા સંભાળવાનો ભલે મોકો મળ્યો હોય,પરંતુ એના પછી ઊભી થયેલી પરિસ્થિતિ ભાજપના રાષ્ટ્રીય નેતૃત્વ માટે ચિંતાનો વિષય હોય તેવું તાજેતરમાં બનેલી સિલસિલાબંધ ઘટનાઓથી લાગી રહ્યું છે. વાતાવરણ વધુ ના ડહોળાય તે માટે ગુજરાતનાં મુખ્યમંત્રી વિજય રૂપાણીએ દિલ્હી જઇને ભાજપનાં અધ્યક્ષ અમિત શાહ અને વડાપ્રધાન નરેન્દ્ર મોદીનું માર્ગદર્શન મેળવ્યું હતું. આ સ્થિતિ લાંબો સમય ચાલે તો ૨૦૧૯ની લોકસભાની ચૂંટણીમાં ગુજરાતમાંથી ભાજપને ધાર્યા પરિણામો મળવા પર મોટો પ્રશ્નાર્થ ઉભો કરી શકે તેમ છે. આ માટે પણ દિલ્હી દૌરાની આ કવાયત કરવામાં આવી હતી.